# ஜுராசிக் வேர்ல்ட்: ஃபாலன் கிங்டம்

## தயாரிப்பு

### திரையில் தோன்றிய உயிரினங்கள்

மேலும் பார்க்க: *ஜுராசிக் பார்க்* தொடரில் தோன்றிய விலங்குகளின் பட்டியல்  
இப் படத்தின் தொன்மாக்கள், அசைவூட்டம் CGI ஆகிய இரு முறைகளைக் கொண்டும் உருவாக்கப்பட்டன. சிறப்பு விளைவுக் கலைஞர் நீல் ஸ்கேன்லன் அசைவூட்ட மாதிரிகள் தயாரிப்பில் ஈடுபட்டார். தொன்மாக்களின் இழைநயங்கள், நிறங்கள் ஆகியவைக்குறித்த ரசிகர்களின் கூடுதல் ஈடுபாட்டை உணர்ந்த பெயோனா, இப் படத்தில் அவற்றை மேம்படுத்தியுள்ளார். முந்தைய படங்களில் தோன்றாத அலோசாரஸ், பேரியோனிக்ஸ், கார்னோடாரஸ், சைனோசெராடாப்ஸ்,ஸ்டிஜிமோலோக் மற்றும் இன்டோராப்டர் (கலப்பினம்) உள்ளிட்ட புதிய தொன்மாக்களைச் சேர்க்க பெயோனா விரும்பினார். துவக்கத்தில் வெள்ளை, கருப்பு ஆகிய நிறங்களில் இரு இன்டோராப்டர்கள் இடம்பெறுவதாக இருந்தன. காயின் மற்றும் ஆபேல் கதையை நினைவூட்டும் வகையில், வெள்ளையை கருப்பு கொல்வதாக இருந்தது. எனினும் திரைக்கதைக்குத் தேவையில்லை என்பதால் வெள்ளை நீக்கப்பட்டது. இதேபோன்ற நிலை டைலோஃபோசாரஸுக்கும் ஏற்பட்டது.  
பேரியோனிக்ஸ், கார்னோடாரஸ் முதலானவை CGI முறையில் உருவாயின. மனிதர்களுக்கும் தொன்மாக்களுக்கும் இடையிலான தொடர்பு முன்னதை விட இப்படத்தில் நெருக்கமாக அமைந்துள்ளமையே இதற்குக் காரணம். இவற்றின் பயன்பாட்டால் நடிகர்களும் ஊக்கத்தோடு பணியாற்றியதை பெயோனா குறிப்பிட்டார். எனினும் ஸ்கேன்லன், இம்முறையிலுள்ள சிக்கல்களையும் குறிப்பிட்டார்.  
வெலாசிராப்டரைக் காண்பிக்க முந்தைய படத்தில் மோஷன் கேப்சர் பயன்படுத்தப்பட்டாலும், இம்முறை தொழில்நுட்பம் போதாதென ILM கருதியது. அதற்கு மாற்றாக, முன்பு செய்யப்பட்ட key அனிமேஷனைப் பயன்படுத்த முடிவானது. இருப்பினும், பயோனாவுக்கு உதவும் முன்காட்சியாக்கமாக (previsualization) ஓரளவு மோஷன் கேப்சர் செய்யப்பட்டது. புளூ - இன்டோராப்டர் மோதல் காட்சி இலண்டனில் வடிவமைக்கப்பட்டு ILM-ஆல் key framing செய்யப்பட்டது. இக் காட்சிக்கு முன்காட்சியாக்கம் இல்லாமையால் இதை *சவாலான காட்சி* என்றார் ILM அசைவூட்ட மேற்பார்வையாளர் ஜான்ஸ் ரூபின்சிக். குருதிப்பரிமாற்றக் காட்சியில் இது பயன்பட்டது. இக் காட்சியின் துவக்க ஷாட்கள் அசைவுயூட்ட மாதிரியை மட்டும் பயன்படுத்தின. இறுதி ஷாட்களில் முழுமையாக CGI மட்டுமே பயன்பட்டது.  
- **வெலாசிராப்டர்** (Velociraptor)
படத்துக்காக செய்யப்பட பொம்மலாட்ட மாதிரிகளில் ராப்டர் குட்டி ஒன்றும் அடங்கும். ஓவனுடன் தொடர்புகொள்ளும் காட்சியில் இது தோன்றுகிறது.  
புளூ காயம்பட்டுச் சிகிச்சைபெறும் காட்சிக்காக உருவான அசைவூட்ட மாதிரியை 12 பேர்வரை இயக்கினர். CGI வடிவத்துக்காக முந்தைய படத்தை அசைவூட்டர்கள் பார்வையிட்டனர்.  
- **இன்டோராப்டர்** (Indoraptor)
இத் தொன்மா பெரும்பாலும் CGI முறையிலேயே உருவானது. அண்மைக் காட்சிகளுக்காக தலை, கழுத்து, தோள்கள், கால், (மனிதர்களைப்போன்ற நீண்ட) கை ஆகியவை உருவாயின. ஊதப்பட்ட மாதிரியொன்று சில காட்சிகளுக்காக முதலில் இயக்கப்பட்டது. பின்னர் அதன் இடத்தில் CGI பதிப்பு இடப்பட்டது.  
- **பிராக்கியோசாரஸ்** (Brachiosaurus)
இவற்றுள் ஒன்று எரிமலை வெடிப்பில் இறக்கிறது. முதல் படத்தில் தோன்றிய அதே பாத்திரம் இது என்றார் பெயோனா. அப் படத்தில் இதற்குப் பயன்பட்ட அசைவூட்டத் தொழில் நுட்பத்தைக் கொண்டே இவ்விலங்கும் உருவாக்கப்பட்டது. *ஃபாலன் கிங்டம்* படத்துக்காக எடுத்து முடிக்கப்பட்ட ஷாட்களில் இதுவே இறுதியானதாகும். பெயோனாவும் பின்-தயாரிப்புக் குழுவினரும் பட வெளியீட்டிற்குச் சற்று முன்புவரை போராடி இக் காட்சியை நேர்த்தியாக்கினர்.  
தென்னாப்பிரிக்கக் காட்டுயிர் தொடர்பான பட்டறிவுடைய க்ளூசெஸ்டர்ஷைர் கால்நடை அறுவையியலாளர் ஜொனாதன் கிரான்ஸ்டன், தொன்மாக்கள் தொடர்பான கால்நடையியல் நடைமுறைகள் மற்றும் அசைவூட்ட இயக்கங்கள் குறித்த ஆலோசனைகளைப் படக்குழுவினருக்கு வழங்கினார். மேலும் இந்த நடைமுறைகளை மேற்கொள்வது எப்படியென பிராட், ஹோவர்ட், பினெடா, ஸ்மித் ஆகியோருக்குக் கற்பித்தார். நுட்பமான, நம்பகமான விலங்கு அசைவுகளை உருவாக்குவது பற்றி பொம்மலாட்டக் கலைஞர்களுக்கு ஆலோசனை கூறினார்.